Սա նոր ընտրակաշառք է այն տարբերությամբ, որ մեկ կրակոցով սպանում է մոտավորապես բոլոր նապաստակներին: Այս դեպքում դու համաձայնվում ես դեմքդ կորցնել պետության հետ այսպես կոչված հարաբերություններդ պաշտոնականացնելով՝ ես քեզ 5 միլիոնի խոստում, դու ինձ՝ հնազանդություն եւ հրամանների կատարում: Ապրիլյան քառօրյա պատերազմի ոչ այնքան հաջող ընթացքի հակաքայլ չէ սա: Ընդհակառակը, ապրիլյան պատերազմի արդյունքում անհրաժեշտություն առաջացավ, որ իշխանությունները հաշվետու լինեն ամեն ծախսած լումայի համար: Հիմա նրանք արանքից հանում են հաշվետվությունը՝ բոլորս դեպի բանակ: Իսկ ո՞վ է տեսել, որ հրամանատարը հաշվետու լինի զինվորին: Առավելեւս մեռած զինվորին: Միակ հաշվետվությունը հետմահու տրվելիք մեդալն է: